Per Stig Møller (KF), 2009-03-10:
Det er jo rystende tydeligt i dag, at hr. Morten Messerschmidt gør Folketinget til et sted for sin private valgkamp.
Det er altså ikke stedet at føre en valgkamp.
Dansk Folkeparti kan invitere til offentlige møder, og så kan man komme og diskutere med hr. Morten Messerschmidt.
Jeg synes, at han misbruger Folketingets tålmodighed.
Nu vil han altså have en ny protokol, nu vil han have et nyt forbehold.
Men så vil jeg fortælle hr. Morten Messerschmidt, hvad han åbenbart ikke har opdaget, nemlig at Folketinget vedtog Lissabontraktaten den 24. april 2008.
Den danske ratifikation blev formelt afsluttet, da regeringen den 29. maj 2008 deponerede ratifikationsinstrumentet i Rom.
Så kan det altså ikke nytte noget at komme 1 år efter og være hr. flovmand og så sige: Undskyld, vi glemte for resten lige, at vi godt ville have ændret det her eller have den og den protokol eller have det og det forbehold.
Jamen hvor har hr. Morten Messerschmidt været det sidste år?
Han har formentlig læst til eksamen, men nu må den snart være overstået, vil jeg sige til hr. Morten Messerschmidt, så vi kan komme videre, i stedet for at vi skal belære hr. Morten Messerschmidt om, at vi faktisk har afleveret ratifikationsinstrumentet.
Så kan man sige, at det, debatten også har vist i dag - og nu skal jeg være lidt venlig og bruge lidt mere tid på hr. Morten Messerschmidt er, at hr. Morten Messerschmidt og Dansk Folkeparti er imod det indre marked, sådan som det jo også er blevet tydeligt fremført.
Man er imod EF-Domstolen.
Man bruger så emne efter emne i dag til at tordne mod Domstolen og det indre marked, uden at vi får at vide, hvad man vil have i stedet for.
Ja, hvis man har et indre marked, er det altså en kæmpe fordel, at man også har en domstol, der sørger for, at det fungerer på lige konkurrencevilkår.
Og hvem har mest glæde af det?
De store kan faktisk sagtens klare sig uden en domstol.
Domstole og retssystemer og retssamfund er indført, vil jeg sige til hr. Morten Messerschmidt, for at beskytte de mindre mod de stærkere.
De stærkere kan faktisk klare sig meget, meget fint uden domstole og retssystemer og retssamfund.
Så det, vi har ønsket, er et Europa, hvor vi har et indre marked, og hvor vi har en domstol.
Det, Dansk Folkeparti ønsker, er at blive fri for begge dele.
Den holdning deler vi ikke.
Og så kommer man 1 år efter, at ratifikationsinstrumentet er afleveret, og så bruger man en anledning igen til at tordne mod Domstolen.
Man kan altid finde domme, man ikke bryder sig om.
Det er der også fra de danske domstole.
Der er sikkert også danske domstole, som har afsagt domme, som jeg ved Dansk Folkeparti er mod.
Det har vi jo oplevet, også i Folketingssalen.
Så min pointe er, at først ville man have et Europa i flere hastigheder, så ville man af med det indre marked, så ville man af med domstolene, samtidig med at Europa jo samler sig mere og mere omkring EU.
Island taler også om at komme i EU nu.
Det vil sige, at Dansk Folkeparti jo fuldstændig går imod den europæiske proces og vil melde sig ud.
Ja, det er jo fint nok, men så gør det dog klart i stedet for at misbruge hvert eneste emne, man kan finde.
Dansk Folkeparti er imod Domstolen, og Dansk Folkeparti er imod det indre marked.
Så bruger man hvad som helst til det.
Vi er for det indre marked, og vi er for Domstolen.
Derfor anbefaler jeg, at man stryger det her, også af den simple grund, at ratifikationsinstrumentet er afleveret, og Dansk Folkeparti skulle nok have fremsat forslaget for 1 år siden, hvis det skulle have haft nogen betydning.